runetrust/blame-folketinget-dk huggingface dataset:
Lotte Bundsgaard (S), 2004-03-25:
Det er jeg glad for.
Så siger jeg til mig selv, at nu skal jeg være tryg ved, at regeringen kommer med et godt udspil på et tidspunkt.
Er Det Konservative Folkeparti enig med socialministeren, når hun siger, at forældrene skal have ret til op til 6 omsorgsdage, eller er Det Konservative Folkeparti uenig?
Tak til fru Charlotte Dyremose for, at hun er enig i, at det kan være svært at være børnefamilie, når børnene er syge, og det hele skal hænge sammen.
Det var sådan set fint nok.
Men så hørte jeg fru Charlotte Dyremose sige, at de 5 feriefridage jo dækker netop dette formål.
Derfor har jeg et konkret spørgsmål til fru Charlotte Dyremose: Er Det Konservative Folkeparti enig eller uenig med socialministeren i, at forældre skal have ret til 6 omsorgsdage?
Når nu fru Charlotte Dyremose sidder i denne her syltekrukke, så kunne jeg også godt tænke mig at høre: Hvornår tror fru Charlotte Dyremose, at det her udvalg bliver færdigt, for socialministeren sagde som sagt til sommer, og beskæftigelsesministeren sagde hen over sommeren? Hvornår vurderer fru Charlotte Dyremose, at det er færdigt?
Det er sådan set ikke, fordi jeg vil være flabet, at jeg stiller spørgsmålet, det er bare, fordi jeg bekymrer mig om, hvornår der så kommer et udspil fra regeringen.
Lotte Bundsgaard (S), 2004-03-25:
Hvis vi lige skal tage det historiske, så spillede socialministeren den 9. februar ud med nogle konkrete forslag.
Det var ikke noget med, at hun sendte et papir til beskæftigelsesministeren, der sagde, at det her syntes hun egentlig, de skulle diskutere rigtig godt igennem.
Nej, socialministeren gik ud med en folder på armen, der fortalte
om alle hendes forslag, deriblandt omsorgsdage.
Det var 9. februar.
I dag står vi her den 25. marts, og beskæftigelsesministeren siger, at han ikke er enig i, at forældrene skal have ret til omsorgsdage.
Samtidig direkte adspurgt siger beskæftigelsesministeren, at engang hen over sommeren - i tirsdags sagde socialministeren, at det ville være inden sommer - vil vi komme med vores udspil.
Det kan godt være, jeg er mistroisk, men når først en minister siger noget godt, en anden minister går ud og siger, at han er meget uenig i det, og man derefter siger, at man skal diskutere lukketider i supermarkeder og nogle andre ting, og at man kommer på et tidspunkt hen over sommeren, så frygter jeg, at det er en syltekrukke.
Men jeg håber da ikke, det er en syltekrukke, for der er brug for, at børnefamilierne får bedre forhold i det her land.
Charlotte Dyremose (KF), 2004-03-25:
Jeg tror desværre ikke helt, fru Lotte Bundsgaard hørte, hvad det var, jeg med fru Lotte Bundsgaards ord klandrede hende for.
Det, jeg klandrer hende for, er sådan set at kalde det en syltekrukke, når man forsøger i sammenhæng at lave en politik, der sikrer, at børnefamilien får de bedst mulige forhold.
Det handler ikke kun om lukketider eller kun om andre ting.
Der er en lang række forslag, som bliver diskuteret og gennemarbejdet og overvejet grundigt, sådan at vi kan sørge for, at vi laver en sammenhængende politik og prøver på at hjælpe børnefamilierne.
Det kalder jeg ikke en syltekrukke, og det undrer mig, at fru Lotte Bundsgaard vil kalde det en syltekrukke, at man forsøger at bruge noget tid på at sætte sig ned og grundigt gennemarbejde tingene, så man kan lave en sammenhængende politik, når fru Lotte Bundsgaard samtidig kan sige, at det er i orden, at fru Lotte Bundsgaard ikke lige er helt færdig med at tænke igennem, hvordan fru Lotte Bundsgaard ønsker at gøre tingene.
Det kalder jeg ikke en syltekrukke.
Jeg klandrer bare fru Lotte Bundsgaard for at kalde det en syltekrukke, når vi andre forsøger at gøre et grundigt stykke arbejde.
Lotte Bundsgaard (S), 2004-03-25:
Jeg vil godt sige til fru Charlotte Dyremose, at socialministeren og jeg jo sådan set er enige om, at det er en god idé med omsorgsdage.
En af de ting, jeg ved som børnefamilie, og jeg ved fra alle de børnefamilier, jeg kender, er, at det, vi har allermest behov for, er at kunne blive hjemme hos vores børn, når de har behov for det.
Så kan man godt i et ministerudvalg diskutere åbningstider hos købmanden, men det er sådan set ikke det, der er det vigtigste i vores hverdag.
Det er, at vi kan kombinere arbejdsliv med familieliv, at vi kan være på arbejde og gøre vores bedste, og at vi kan sikre, at vores børn får et godt børneliv.
Hvad er det så, fru Charlotte Dyremose klandrer mig for?
Vi vil gerne bakke op om det her forslag, men før vi kan være sikre på, at vi kan stemme for det, skal økonomien være på plads. Det nytter ikke noget, at jeg bare står heroppe og lover gaver til højre og venstre.
Jeg siger, at det er noget, vi må kunne finde en løsning på eventuelt ved en omfordeling inden for børnefamilieområdet eller noget andet.
Nu er det et beslutningsforslag, vi behandler.
Der er ikke noget konkret finansieringsforslag, men jeg siger helt klart, at vi mener, at vi skal finde en løsning på det her og sikre børnefamilierne omsorgsdage.
Charlotte Dyremose (KF), 2004-03-25:
Sådan som jeg forstår fru Lotte Bundsgaard, så står fru Lotte Bundsgaard her og siger, at der er nogle konkrete problemer, som børnefamilier i deres dagligdag løber ind i.
Det er jeg sådan set meget enig med fru Lotte Bundsgaard i.
Så siger fru Lotte Bundsgaard også, at dem vil fru Lotte Bundsgaard sådan set gerne prøve på at løse, men fru Lotte Bundsgaard har ikke løsningen lige nu.
Det er sådan set reelt nok.
Det undrer mig bare, at når socialministeren gør det samme og siger, at der er nogle ting, vi gerne vil tage fat på, spiller ud og siger, at vi har nogle tanker, at vi nu vil sætte os ned og grundigt gennemarbejde de tanker, vi har, og sørge for, at vi kan komme med nogle forslag, der gør det lettere for børnefamilier i deres dagligdag, og vi så sætter os ned og har et ministerudvalg med flere deltagende ministre, som gennemarbejder de her forslag, ja, så er det pludselig en syltekrukke.
Men det er ikke nogen syltekrukke, når fru Lotte Bundsgaard lige vil overveje tingene.
Er det ikke i virkeligheden, fordi det faktisk er vældig godt at gennemtænke tingene og komme med et samlet udspil fra regeringens side?
Lotte Bundsgaard (S), 2004-03-25:
Først vil jeg sige til fru Charlotte Antonsen, at der er sådan set ikke nogen grund til at blive sur over, at jeg faktisk er meget enig med socialministeren i, at vi skal have nogle flere omsorgsdage.
Jeg tror faktisk, at socialministeren gerne vil gøre meget godt, og derfor var jeg også glad, da socialministeren spillede ud med flere omsorgsdage.
Jeg roser jo netop socialministeren for de forslag, hun kommer med.
Fru Charlotte Antonsen siger, at jeg ikke kan svare på noget som helst som socialpolitisk ordfører.
Jeg vil gerne sige det klart endnu en gang: Vi Socialdemokrater synes, det er en rigtig god idé med omsorgsdage.
Vi Socialdemokrater er glade for, at SF har fremsat det her forslag.
Vi Socialdemokrater vil gerne være med til under udvalgsarbejdet at finde de penge, vi skal finde. Jeg kunne jo også bare stå heroppe og spille smart og dele gaver ud til højre og venstre, sådan som den nuværende regering gør, uden at tænke på, hvad konsekvenserne ville være af det.
Den måde agerer Socialdemokrater ikke på, men for at gentage det, så selv fru Charlotte Antonsen har forstået det, så synes vi, at det er en rigtig god idé med omsorgsdage, så vi forældre kan være hos vores børn, når vores børn har behov for det.
Charlotte Antonsen (V), 2004-03-25:
Den socialdemokratiske ordfører taler desværre udenom, og jeg fatter simpelt hen ikke, at man kan stå som socialpolitisk ordfører og håne en socialminister for at begynde at overveje, hvordan man kan gøre det bedre for børnene.
Jeg synes, det er småpinligt af et parti, der for nylig har været regeringsparti.
Så siger man, at man måske vil være med til et eller andet, hvis der kan findes nogle penge, men vi er nødt til at få nogle mere klare svar.
Det sociale område har jo trods alt engang været et kerneområde for Socialdemokratiet, men i dag har man ikke svar på noget som helst i dette lille, enkle beslutningsforslag.
Man kan ikke sige ja eller nej til, om man vil stemme for det, og man kan ikke sige, hvordan det skal finansieres.
Man kan kun henvise til, at man på nogle lukkede udvalgsmøder vil diskutere yderligere og overveje yderligere, og det er simpelt hen for slapt.
Bent Bøgsted (DF), 2004-03-25:
Jeg skal først beklage, at vores ordfører, fru Pia Kristensen, ikke kan være til stede i dag på grund af sygdom, men vi klarer det alligevel. Jeg vil lige starte med at sige, at jeg synes egentlig, at det er synd for hr. Villy Søvndal i dag, for jeg føler mig efter den kraftfulde tale heroppefra af fru Lotte Bundsgaard overbevist om, at hvis fru Lotte Bundsgaard havde været socialminister i 1998, så havde hr. Villy Søvndal fået sine omsorgsdage gennemført i 1998.
Så jeg tror egentlig, hr. Villy Søvndal sidder og er lidt ked af det i dag.
Men det kan da godt være, at fru Lotte Bundsgaard kan rette op på den sag, det vil jeg da ikke på noget tidspunkt udelukke.
Men nok om det.
Socialistisk Folkeparti kommer med et forslag om omsorgsdage, og det kan jeg egentlig godt forstå, eftersom det er et gammelt ønske fra SF, beslutningsforslag nr. B 33 fra 1996-97 og nr. B 47 fra 1998-99.
Hvorfor nu det?
Socialministeren kom med en udmelding om, at der skulle omsorgsdage til.
Når der ikke var opbakning fra en samlet regering til det, socialministeren kom med, så er det jo lidt pinligt, at det er en minister, der kommer med den slags.
Men det er så sådan det er.
Nu har regeringen så lovet at komme med et samlet udspil
til, hvad der kan gøres for børnefamilier, og i den forbindelse sagde fru Pia Kristensen i tirsdags, at Dansk Folkeparti ville vente på det samlede udspil, før vi tog stilling til, hvad Dansk Folkeparti ville være med til, og det gælder også i denne forbindelse med omsorgsdage. Så før vi har set det samlede udspil, som vi er enige om i Dansk Folkeparti at vi vil vente på, kan vi ikke sige noget om, hvorvidt vi vil støtte forslaget om omsorgsdage, men vi vil tage stilling, når vi ser det udspil, der kommer fra regeringen. Vi vil ikke afvise, at det er en god idé med omsorgsdage, for det er det klart, når man tænker på børnefamilier, og hvad de kan, men vi har altså bestemt, at vi venter på det samlede udspil.
Lotte Bundsgaard (S), 2004-03-25:
Nu skal fru Charlotte Antonsen være opmærksom på, at socialministeren er med i en regering, der har et parlamentarisk flertal bag sig her i Folketinget.
Det vil sige, at når man som socialminister spiller ud med forslag, må man regne med, at det er noget, der kan blive gennemført. Det, vi er i gang med nu, er at behandle et beslutningsforslag, og jeg har sagt, at vores holdning er helt klart, at vi gerne vil se på, hvordan omsorgsdagene kan sikres.
Men på samme måde, som når vi ellers behandler lovgivning, er det klart, at i udvalget skal vi finde ud af, hvordan vi kan finde pengene, for vi lover ikke folk gaver uden at have betalt regningen.
Men det tror jeg faktisk også godt vi kan finde ud af, når vi kommer i gang med udvalgsarbejdet.
Desværre er jeg jo ikke socialminister, og derfor er der trods alt forskel på, når jeg siger noget, og når socialministeren siger, at det og det og det vil regeringen gerne gøre for børnefamilierne.
Vi må opleve, at det bliver syltet, fordi bl.a. beskæftigelsesministeren ikke er enig med socialministeren i, at vi skal have omsorgsdage, men jeg vil godt sige det klart og tydeligt: Vi Socialdemokrater mener, at der skal indføres omsorgsdage, så vi kan være hos vores børn, når børnene har behov for det.
Charlotte Antonsen (V), 2004-03-25:
Det lyder som det sædvanlige med, at Socialdemokraterne ved bedre.
Fru Lotte Bundsgaard startede med fnysende at tage afstand fra, at socialministeren har gjort sig nogle tanker om, hvordan vi kan forbedre børns vilkår.
Fru Lotte Bundsgaard var meget hånlig under spørgerunden til ministeren, men nu kan vi høre, at Socialdemokratiet slet ikke har fundet sine egne ben endnu i denne sag.
Fru Bundsgaard siger, at man kan stemme for forslaget, hvis pengene kan findes, men vil Socialdemokratiet ikke fortælle os, hvor pengene skal findes? Skal de tages fra de handicappede?
Jeg kunne høre, at det var noget, man skal finde i udvalgsarbejdet i Socialudvalget, men hvad er det for nogle grupper i det danske samfund, som skal have færre penge?
Man er fnysende over for, at regeringen undersøger sagen, men samtidig tillader man sig at sige: Det er for resten lige det, vi har behov for, men vi tør ikke sige klart ja her i dag, for vi skal lige have sagen undersøgt nærmere.
Anne Baastrup (SF), 2004-03-26:
Det, jeg ved, er, at psykiaterne er meget bekymrede over KL's meget bastante udmelding, nemlig at kommunerne kan klare alt.
Intet over, intet under, intet ved siden af kommunerne, for de er bare verdensmestre i alt. Der synes jeg, at det er vigtigt, at vi i en diskussion omkring psykiatrien, når Dansk Folkeparti jo har den der klare udmelding, at amterne skal væk, lige får nuanceret debatten lidt, for jeg kan da godt gå fuldstændig kold ved tanken om, at kommunerne i et kommunalt fællesskab skulle overtage psykiatrien.
Nej, det synes jeg virkelig er et skræmmeeksempel, og jeg synes, det er en meget god idé, vi lige får det nævnt her.
Der er ikke lang tid til den 7. april, og der er heller ikke lang tid til den 20., hvor regeringen jo på en eller anden måde har fundet ud af, hvad det er, de vil.
Hans Andersen (V), 2004-03-26:
Det er i en lidt anden boldgade, nemlig de sikrede afdelinger.
Det skulle nødig stå tilbage efter i dag, som om der absolut ingen tilbud er om at få en snak med en psykiater eller en psykolog på de sikrede afdelinger.
Jeg medgiver, at vi kan godt gøre det bedre for de unge mennesker, der bliver anbragt, og at vi skal sætte ind i den forbindelse, men i dag er det således, at man kan godt få tilbud om en snak med en psykiater eller en psykolog, og det synes jeg er vigtigt lige at understrege.
Anne Baastrup (SF), 2004-03-26:
Teoretisk er der tilbud til rådighed, det er fuldstændig rigtigt.
Der er store problemer for de unge på sikrede institutioner, og tilbuddene er slet, slet ikke gode nok.
Det kunne jeg blive ved med længe, men der kommer et beslutningsforslag om sikrede institutioner på et senere tidspunkt.
Birthe Skaarup (DF), 2004-03-26:
Fru Baastrup var meget interesseret i, hvad Dansk Folkeparti vil gøre, såfremt amterne bliver nedlagt.
Vil det hjælpe på udskrivningsaftalerne og handlingsplanerne til de psykisk syge?
Anne Baastrup (SF), 2004-03-26:
Det vil ikke løse problemet, men det er vigtigt for mig, fordi jeg ved, at Dansk Folkeparti har sagt, at amterne skal nedlægges, og jeg ikke har hørt, at Dansk Folkepartis kommunalordfører har sagt noget om en eller anden form for større enheder, altså at der skulle være større enheder end de kommuner med 30.000 indbyggere, man lægger op til fra kommissionens side.
Derfor var jeg dybt bekymret.
Men jeg er fuldstændig enig i det implicitte spørgsmål, som fru Birthe Skaarup kom med.
Det vil slet ikke løse problemerne, overhovedet ikke.
Karen J. Klint (S), 2004-03-26:
Jeg undrer mig på en måde lidt over de her meget samfundsstrukturelle spørgsmål om, hvordan det påvirker folk med psykiske lidelser.
Får vi flere folk med psykiske lidelser, alt efter den amtsstruktur eller kommunestruktur vi har, eller er der flere, der bliver kriminelle i kraft af en reform, eller at vi ikke får en reform?
Jeg tror, som fru Anne Baastrup var inde på i noget af sin tale, at det på en måde er den faglige berøringsangst på tværs af nogle af faggrupperne, der også er med til, at man ikke får gjort tingene godt nok i tide.
Der kan også være noget med høflighedskriterier, at man ikke tør sige, at der er noget galt, eller at man føler, man har en tavshedsforpligtelse.
Hvilke andre forhold er det, der tæller?
Er det et rent strukturelt problem, vi står med her?
Anne Baastrup (SF), 2004-03-26:
Først til fru Birthe Skaarup: Jeg var simpelt hen nysgerrig med hensyn til, hvordan Dansk Folkeparti ønskede den fremtidige psykiatri struktureret, for jeg kender
Dansk Folkepartis politik på området.
Og jeg synes, det er i orden, at man under en politisk diskussion netop får mulighed for at stille de spørgsmål.
Til det andet: Jeg ved ikke, hvad det er, fru Birthe Skaarup skulle kunne forvente, at jeg kom med af svar.
Det er da ulykkeligt, at der er en person, som begår kriminalitet, og at man så efterfølgende opdager, at det er en psykisk lidelse, men jeg har altså ikke noget svar.
Jeg er fuldstændig enig med hr. Hans Andersen i, at der er ikke meget at råbe hurra for, når det drejer sig om nogle amters måde at håndtere psykiatrien på.
Jeg kan stadig blive rasende over, at vi har færdigbehandlede patienter liggende på Københavns Amts psykiatriske hospitaler, fordi der ikke er noget amtsligt botilbud.
Det er helt uantageligt.
Det er også uantageligt, at når vi laver en psykiatrilov og forventer, at der bliver lavet i størrelsesordenen 1.000 udskrivningsaftaler/koordineringsaftaler, er antallet sidste år nede på 250, tror jeg, det var.
Det er ikke en måde at forvalte lovgivningen på.
Jeg tror, det i vidt omfang handler om en eller anden form for berøringsangst fra overlægens side og en manglende viden om, hvad der rent faktisk kan laves af koordineringsplaner, og jeg tror også, der er et manglende samarbejde mellem kommunerne og det enkelte psykiatriske hospital.
Det burde være bedre.
Karen J. Klint (S), 2004-03-26:
Jeg er meget beroliget ved det svar, jeg har fået af fru Anne
Baastrup her, for det viser jo netop, at det ikke er strukturen i sig selv, der producerer mennesker, der laver forkerte handlinger, men at strukturen i sig selv kan være en hindring for, at vi får udviklet nogle værktøjer, at vi får udviklet nogle behandlinger til glæde for de mennesker, som har nogle problemer.
Birthe Skaarup (DF), 2004-03-26:
Nej, men det kunne jo godt lyde, som om fru Anne Baastrup mener, at Dansk Folkeparti vil minimere indsatsen over for de psykisk syge.
En anden ting er, at jeg godt vil høre, hvad fru Anne Baastrup mener om de psykisk syge, der begår kriminalitet og aldrig forinden har været i kontakt med det psykiatriske behandlingssystem.
Tror fru Anne Baastrup, at flere sengepladser hjælper her?
Hans Andersen (V), 2004-03-26:
Jeg vil gerne spørge fru Anne Baastrup om problemet med de manglende udskrivningsaftaler.
Det er åbenlyst, at de psykiske sygehuse ikke rigtig er fulgt med udviklingen og i hvert fald ikke helt overholder den lovgivning, der er vedtaget her i Folketinget, og jeg hørte også, at fru Anne Baastrup var kritisk over for det.
Men i betragtning af at vi har strukturdebatten kørende sideløbende, er det vel også vigtigt at sige, at problemet ikke kun er, at kommunerne skal lave bofællesskaber og tage fat om problemerne, når patienterne bliver udskrevet.
Det er også særdeles vigtigt at kritisere amterne og gøre opmærksom på, at her er der et overordentlig væsentligt problem, som de bliver nødt til at tage sig af, for ellers er der i høj grad behov for, at vi ændrer strukturen.
Birthe Skaarup (DF), 2004-03-26:
Det er klart, at psykiatrien skal ligge under sundhedsvæsenet på de psykiatriske afdelinger.
Vi har netop i Sundhedsudvalget i onsdags haft en timelang debat, en times indføring af Dansk Psykiatrisk Selskab om netop dette her emne.
Det var yderst interessant, men det er jo noget, vi må tage stilling til, når vi ser, hvordan strukturen skal være.
Det, vi ønsker, er, at vi har de psykiatriske hospitalsafdelinger, og der skal patienterne naturligvis indlægges, og distriktspsykiatrien er jo nu en del af amterne.
Så lad os se, hvordan det kommer til at se ud.
Det, vi bare ønsker, er, at der skal være noget samarbejde.
Det, vi ønsker, er, at de psykisk syge, de psykotiske, de skizofrene, får den behandling, som de skal have, at de bliver samlet op, at de får lov til at blive indlagt på hospitalerne i den udstrækning, det er nødvendigt.
Det er jo sådan, at vi får mange breve fra pårørende til netop den gruppe, og det er også dem, der over for os påpeger, at der sker en for hurtig udskrivning af netop den patientgruppe.
Det er ikke sjovt.
Else Theill Sørensen (KF), 2004-03-26:
Jeg vil takke fru Karen Klint for at gøre opmærksom på, at jeg måske formulerede mig, som om jeg ikke påskønner eller anerkender de resultater, for det gør jeg naturligvis.
Karen J. Klint (S), 2004-03-26:
Selv om noget i statistikken tyder på, at der ikke er styr på udviklingen inden for retspsykiatrien, må vi aldrig glemme de synlige resultater, som den samme lovgivning trods alt har givet i den samme periode.
De psykisk syge har fået en højere grad af tilfredshed og føler i højere grad, at det er legalt at føre en almindelig tilværelse, selv om man har en svær lidelse, og det er det resultat og andre resultater, jeg synes forsvandt lidt under den meget smalle fokusering på kriminaliteten.
Else Theill Sørensen (KF), 2004-03-26:
Det, jeg mente, og jeg har i hvert fald ikke sagt andet, er, at vi kan konstatere en stigning i antallet af retspsykiatriske patienter, på trods af at der er gjort mange ting gennem årene og faktisk altid med et enigt Folketing bag beslutningerne.
Skiftende regeringer og skiftende ministre har gjort adskillige ting, men på trods af de gode viljer gennem mange år er der altså sket en stigning i antallet af retspsykiatriske patienter, og det er et af de områder, hvor vi forhåbentlig kan få endevendt problemerne, så vi kan få dem løst og få nogle bedre resultater.
Anne Baastrup (SF), 2004-03-26:
Nu har jeg forstået på Dansk Folkepartis politik omkring strukturreformen, at man ønsker at nedlægge amterne.
Så vil jeg spørge fru Birthe Skaarup: Tror fru Birthe Skaarup med den beskrivelse af kommunernes manglende indsats inden for socialpsykiatrien, som fru Birthe Skaarup giver udtryk for, at kommunerne rent faktisk er i stand til at varetage den opgave at beskytte psykisk syge, så de får deres behandling?
Karen J. Klint (S), 2004-03-26:
Jeg faldt over en bemærkning i den første del af fru Else Theill Sørensens ordførertale, der lød noget i retning af, at de synlige resultater er udeblevet, og jeg kom til at tænke
over, hvad det var, fru Else Theill Sørensen mente.
Er det et opgør med den glidende afhospitalisering, som De Konservative er utilfredse med, siden man siger, at de synlige resultater er udeblevet?
Eller er det, fordi vores lovgivning ikke hænger godt nok sammen?
Eller er det mangel på lokale ressourcer?
Hvad var meningen med den sætning?